Glen Campbell
Store norske leksikon,Kunst og estetikk,Musikk,Populærmusikk,Country og bluegrass,Amerikanske country- og bluegrassartister
Glen Campbell var en amerikansk sanger, gitarist og skuespiller. Han begynte som studiomusiker, hadde popsuksess på 1960-tallet og ble en stor countrystjerne på 1970-tallet. Campbell er også kjent for sin vakre, følsomme stemme og sitt glimrende gitarspill.
Han flyttet i 1960 til Los Angeles og spilte de neste årene gitar på en rekke kjente plater (og bass på The Beach Boys' konserter i 1965). Campbell slo gjennom som soloartist med singlen By The Time I Get To Phoenix (1967), som var skrevet av Jimmy Webb, i likhet med kjempehitene Wichita Lineman (1968) og Galveston (1969). Han gjorde det også sterkt på poplistene med All I Have To Dream (1969; duett med Bobbie Gentry), Honey Come Back (1970), It's Only Make Believe (1970), Rhinestone Cowboy (1975), Country Boy (1976) og Southern Nights (1977). Alle ble også store hits på countrylistene i USA, hvor Campbell hadde over 50 singler på Topp 40.Han ga også ut en lang rekke album, han ledet sine egne TV-show og han hadde noen filmroller (blant annet i True Grit fra 1969). Hans selvbiografi Rhinestone Cowboy kom i 1994.Etter å ha fått en alzheimer-diagnose, tok Glen Campbell i 2011 farvel som plateartist med det kritikerroste albumet Ghost On The Canvas. Outtakes fra innspillingen havnet på See You There i 2013. Året etter fikk han en siste countryhit med I'm Not Gonna Miss You, fra dokumentarfilmen I'll Be Me. Den sangen ble nominert til Oscarprisen. Les mer i Store norske leksikon country popmusikk Eksterne lenker Glen Campbell